На основу чл. 20, 32. и чл. 46. Закона о локалној самоуправи („Службени гласник РС“ бр.129/07, 83/2014-др.закон, 101/2016 – др. Закон и 47/2018), члана 2. и члана 13 Закона о комуналним делатностима („Службени гласник РС“ бр. бр.88/2011, 104/2016 и 95/2018), на основу члана 40. Статута општине Медвеђа („Сл.гласник града Лесковца“ бр. 8/2019), као и чл.153. Пословника о раду Скупштине општине Медвеђа (''Службни гласник града Лесковца'', бр. 9/2019) Скупштина општине Медвеђа на седници одржаној 14.новембра 2019. године, доноси

ОДЛУКУ

О ПОГРЕБНОЈ ДЕЛАТНОСТИ НА ТЕРИТОРИЈИ ОПШТИНЕ МЕДВЕЂА

Члан 1.

Под погребним делатностима у смислу одредаба ове Одлуке сматра се преузимање и превоз посмртних остатака од места смрти, односно места на коме се налази умрла особа (стан, здравствена установа, институт за судску медицину и патологију, установе социјалне заштите и друга места) и превоз до места одређеног посебним прописом (патологије, судске медицине, гробља, крематоријума, аеродрома, пословног простора погребног предузећа у ком постоје прописани услови за смештај и чување покојника), организација сахране и испраћаја са прибављањем потребне документације за организацију превоза и сахрањивања, чување посмртних остатака у расхладном уређају и припремање покојника за сахрањивање.

Члан 2.

Пружање погребних делатности обухвата следеће послове:

1. преузимање и превоз посмртних остатака од места смрти, односно места на коме се налази умрла особа и превоз до места одређеног посебним прописом за смештај и чување покојника,
2. организација сахране и испраћаја са прибављањем потребне документације за организацију превоза и сахрањивања,
3. чување посмртних остатака у расхладном уређају и припремање покојника за сахрањивање.

Члан 3.

Погребну делатност могу обављати јавно предузеће, привредно друштво, предузетник или други привредни субјекат, који испуњава услове.

Члан 4.

Преузимање и превоз посмртних остатака умрлог од места смрти до мртвачнице на гробљу може да обавља и привредно друштво, предузетник и други приврдни субјект, који је регистрован за обављање ове услуге и испуњава услове у складу са законом и овом одлуком.

Члан 5.

Субјекти из члана 3. ове Одлуке који обављају погребну делатност дужни су придржавати се реда на гробљима утврђеног од стране јавног предузећа коме су поверени послови управљања гробљем.

Захтев за проверу испуњености услова за отпочињање обављања комуналних делатности

Члан 6.

Јавно предузеће, привредно друштво, предузетник или други привредни субјект (у даљем тексту: подносилац захтева), подноси захтев за проверу испуњености услова за отпочињање обављања комуналних делатности министарству надлежном за послове комуналних делатности.

Захтев из става 1. овог члана подноси се за сваку комуналну делатност појединачно.

Захтев из става 1. овог члана садржи:

1. пословно име подносиоца захтева;
2. седиште подносиоца захтева;
3. извод о регистрованим подацима из надлежног регистра;
4. порески идентификациони број подносиоца захтева;
5. назив комуналне делатности на коју се захтев односи.

Подносилац захтева подноси захтев за проверу испуњености услова за отпочињање обављања комуналних делатности министарству надлежном за послове комуналних делатности пре доношења одлуке скупштине јединице локалне самоуправе о поверавању обављања комуналне делатности.

Члан 7.

Захтев за проверу испуњености услова за отпочињање обављања комуналних делатности, поред документације којом се доказује испуњеност посебних услова прописаних за сваку комуналну делатност, обавезно треба да садржи оригинал или копију оверену у складу са прописом којим се уређује овера потписа, рукописа и преписа следећих докумената:

1. оснивачког акта;
2. општег акта којим је утврђена систематизација радних места, односно извода из тог акта у делу који се односи на обављање комуналне делатности;
3. уверење надлежног пореског органа којим се потврђује да су измирене све пореске обавезе и обавезе по основу доприноса;
4. акта надлежног органа којим се потврђује да законски заступник подносиоца захтева није правоснажно осуђиван за кривично дело које га чини недостојним или неподобним за обављање комуналне делатности;
5. доказа о одговарајућем броју стручно оспособљених кадрова појединачно за сваку комуналну делатност у складу са овом уредбом;
6. доказа у погледу техничког капацитета појединачно за сваку комуналну делатност у складу са Уредбом о начину и условима за отпочињање обављања комуналних делатности;
7. доказа о уплати републичке административне таксе за издавање решења.

Подносилац захтева одговарајући број стручно оспособљених кадрова доказује достављањем копије оверене у складу са прописом којим се уређује овера потписа, рукописа и преписа следећих докумената:

1. уговора о раду;
2. дипломе, односно друге документације (уверење, сведочанство);
3. сертификата, лиценци и друге документације којом се доказује испуњеност посебних услова прописаних за сваку комуналну делатност;
4. дозвола одговарајуће категорије за управљање машинама и возилима.

Подносилац захтева опремљеност у погледу техничког капацитета доказује достављањем копије оверене у складу са прописом којим се уређује овера потписа, рукописа и преписа следећих докумената:

1. доказа о поседовању опреме прописане Уредбом о начину и условима за отпочињање обављања комуналних делатности (саобраћајна дозвола, уговор о куповини, уговор о лизингу, уговор о закупу закљученог на најмање 12 месеци и други уговори и пописана листа);
2. доказа о правном основу за коришћење простора намењеног обављању комуналне делатности;
3. доказа о исправности опреме прописане овом уредбом (гарантни лист, доказ о обављеном техничком прегледу, атест и др.).

За подносиоца захтева, за проверу испуњености услова за отпочињање обављања комуналних делатности, који поред комуналних делатности за коју подноси захтев, обавља још једну или више комуналних делатности, проверава се испуњеност услова за отпочињање обављања комуналне делатности, узимајући у обзир укупан потенцијал расположивих кадровских и техничких капацитета за све комуналне делатности.

Минимални услови које морају да испуне вршиоци комуналних делатности за отпочињање обављања комуналне делатности за погребну делатност

Члан 8.

Подносилац захтева за проверу испуњености услова за отпочињање обављања комуналне делатности погребна делатност мора да има најмање три запослених без обзира на степен образовања.

Члан 9.

Подносилац захтева за проверу испуњености услова за отпочињање обављања комуналне делатности, погребне делатности, мора да има минимални техички капацитет:

|  |  |  |
| --- | --- | --- |
| Ред. бр. | Технички капацитет | Количина |
| 1. | Број атестираних возила за превоз покојника која су регистрована на подносиоца захтева | 2 |
| 2. | Просторија за пословно-изложбени простор | 15 м2 |
| 3. | Просторија за смештај покојника (расхладна комора у власништву или уговор о закупу расхладне коморе) | За најмање 3 покојника |
| 4. | Просторија за припремање покојника за погреб | 10 м2 |
| 5. | Магацински простор | 20 м2 |
| 6. | Обезбеђен паркинг простор за атестирана возила | 30 м2 |

Вршиоци комуналних делатности који су до ступања на снагу Уредбе о начину и условима за отпочињање обављања комуналних делатности („Сл. Гласник РС“, бр. 13/2018, 66/2018 и 51/2019) обављали комуналну делатност немају обавезу да поднесу захтев за утврђивање испуњености услова за отпочињање обављања комуналних делатности. Међутим, дужни су да, у законском року од три месеца од дана ступања на снагу Уредбе (22. мај 2018. године, односно 6. децембра 2018. године), ускладе своје пословање са Уредбом.

Члан 10.

Надзор над применом одредаба ове Одлуке врши комунална инспекција општинске управе Медвеђа.

Члан 11.

Све што се односи на погребну делатност, а није обухваћено овом Одлуком, примењиваће се Закон о комуналним делатностима и Закон о инспекцијском надзору.

Казнене одредбе

Члан 12.

Новчаном казном од 50.000 динара, казниће се за прекршај привредно друштво или други привредни субјекат који није регистрован за обављање погребне услуге (члан 4.).

Новчаном казном од 10.000 динара казниће се предузетник.

Новчаном казном од 5.000 динара казниће се субјекти, из члана 3. Одлуке, који се не придржавају реда на гробљу утврђеног од стране јавног предузећа коме су поверени послови управљања гробљем (члан 6.).

Члан 13.

Ова одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06 Број:06-50/2019/8

У Медвеђи, 14. новембра 2019. године

ПРЕДСЕДНИК,

Mилан Стевановић, струк.менаџ.